HR Službeni list Europske unije C 364/43

Objava zahtjeva za registraciju u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 364/06)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„WEIßLACKER”/„ALLGÄUER WEIßLACKER”

Br. EZ-a: DE-PDO-0005-0986 – 10.4.2012.

ZOZP ( ) ZOI ( X )

1. Naziv

„Weißlacker”/„Allgäuer Weißlacker”

2. Država članica ili treća zemlja

Njemačka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

„Weißlacker” je polučvrsti sir za rezanje bez kore, s bijelom mažom koja nalikuje laku. Ima oblik kocke s dužinom brida između 11 i 13 cm, a teži otprilike od 1 do 2 kg ili, upakiran kao manji komad, 0,5 kg. Površina mu je bijele do žute boje, a pokrivena je niskoviskoznom mažom koja nalikuje laku, bez stvarno formirane kore. Unutrašnja je boja bjelkastosvijetla. Sir je gnjecav, ali nije ljepljiv. Zrije ravnomjerno kroz čitavu masu s rupama nastalima pri grušanju. Ima vrlo pikantan i blago oštar miris te okus specifičan za sortu. Sadržaj masti iznosi u pravilu 45 % u suhoj tvari, ali može iznositi i 40 % odnosno 50 % u suhoj tvari. Sadržaj suhe tvari iznosi, ovisno o stupnju masnoće, od 45 % do 49 %, a sadržaj soli otprilike 5 %. Taj autentični sir regije Allgäu proizvodi se samo od pasteriziranog kravljeg mlijeka, soli, posebnih bakterijskih kultura i sirila.

3.3. Sirovine (samo za prerađene proizvode)

Mlijeko krava držanih u zemljopisnom području.

3.4. Hrana za životinje (samo za proizvode životinjskog podrijetla)

Bitnu osnovu hrane za mliječne krave čini svježa ili konzervirana vegetacija pašnjaka i livada u zemljopisnom području.

Najmanje 70 % hrane za krave mora potjecati s područja proizvodnje.

3.5. Posebni koraci u proizvodnji koji se moraju provesti u određenom zemljopisnom području

Proizvodnja i prerada mlijeka, izrada sira te njegovo skladištenje i zrenje moraju se odvijati u opisanom zemljopisnom području.

3.6. Posebna pravila koja se odnose na rezanje, ribanje, pakiranje itd.

—

3.7. Posebna pravila koja se odnose na označivanje

—

4. Sažeta definicija zemljopisnog područja

Proizvodnja sira „Weißlacker” odvija se u upravnom području Schwaben. Osim toga proteže se na okruge Ravensburg i Bodenseekreis u pokrajini Baden-Württemberg.

5. Poveznica sa zemljopisnim područjem

5.1. Posebnost zemljopisnog područja

„Weißlacker” su prvi put proizvela braća Kramer iz Wertacha (regija Allgäu) 1874. Za njega su 1876. čak dobili kraljevski patent. Time je „Weißlacker” bio prvi patentirani sir na svijetu. Do danas tradicionalno ne postoji „Weißlacker” koji se ne proizvodi odnosno nije proizvodio u zemljopisnom području.

Osnovu za proizvodnju sira „Weißlacker” čine već stoljećima njegovane i održavane posebne frigofilne kulture bakterija mliječne kiseline, koje se do danas koriste isključivo u zemljopisnom području. Znanje o njegovanju i održavanju tih kultura razvijeno je u regiji Allgäu te je do danas ostalo ograničeno na upravno područje Schwaben u pokrajini Bavarskoj i na susjedne okruge u pokrajini Baden-Württemberg. Tomu valja pridodati da se u proizvodnji zbog dugotrajnog skladištenja postavljaju posebni stručni zahtjevi koji se u regiji Allgäu tradicionalno prenose sa sirara na sirara. Zbog toga znanje o proizvodnji ni u kojem trenutku nije prešlo granice zemljopisnog područja.

Povrh toga se osnova hrane za krave iz regije odlikuje tipičnom alpskom florom.

5.2. Posebnost proizvoda

Posebnost sira „Weißlacker” proizlazi iz korištenja specifičnih frigofilnih bakterijskih kultura koje na kraju vremena zrenja formiraju niskoviskoznu mažu koja nalikuje laku, a kakva ne postoji ni kod kojeg drugog sira. Ta maža nastaje nakon zrenja 12–15 mjeseci pri temperaturi od 6–8 °C. Za „Weißlacker” je tipičan i visok sadržaj soli.

Jasno je prepoznatljiv po svojem posebno pikantnom okusu i mirisu koji kao posljedica željenih procesa razgradnje masti ima jedinstvenu grubu notu. Zbog tih svojstava „Weißlacker” uživa visok ugled kod potrošačâ.

5.3. Uzročno-posljedična povezanost zemljopisnog područja i kakvoće ili svojstava proizvoda (za ZOI) ili posebne kakvoće, ugleda ili drugih svojstava proizvoda (za ZOZP)

Okus i miris te posebna svojstva tog sira temelje se na tradicionalnom postupku proizvodnje i regionalno ograničenom znanju mljekara. Posebnost sira „Weißlacker” može se objasniti i vegetacijom svojstvenom toj regiji, koja čini osnovu hrane za mliječne krave u području proizvodnje. Posebne bakterijske kulture koje se oduvijek upotrebljavaju tradicionalno i isključivo u zemljopisnom području izravno su zaslužne za jedinstven i jasno prepoznatljiv miris sira „Weißlacker”.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

http://register.dpma.de/DPMAregister/geo/detail.pdfdownload/21450

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.